REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/11-16

25. januar 2016. godine

B e o g r a d

**Z A P I S N I K**

**57. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 21. JANUARA 2016. GODINE**

Sednica je počela u 13,00 časova.

 Sednici je predsedavao Petar Petrović, predsednik Odbora.

 Sednici su prisustvovali članovi Odbora: Aleksandar Martinović, Velinka Tošić, Tanja Tomašević Damnjanović, Miletić Mihajlović, Meho Omerović, Jovan Marković, Neđo Jovanović i Živan Đurišić, kao i: Vučeta Tošković (zamenik Vladimira Đukanovića) i Žarko Mićin (zamenik Biljane Ilić Stošić).

 Sednici nisu prisustvovali: Mirjana Andrić, Olgica Batić, Biljana Savović, Dragan Paunović, Balint Pastor i Balša Božović, članovi Odbora, niti njihovi zamenici.

 Sednici su prisustvovale Mirjana Ivić i Vesna Janjić, predstavnici Visokog saveta sudstva.

 Predsednik Odbora je konstatovao da su ispunjeni uslovi za rad i odlučivanje, nakon čega je predložio, a članovi Odbora **jednoglasno**  utvrdili sledeći

D n e v n i r e d :

1. Utvrđivanje Predloga odluke o prestanku funkcije predsednika Osnovnog suda u Valjevu (118-2831/15 od 2. novembra 2015. godine);
2. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-2942/15 od 10. novembra 2015. godine);
3. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-3119/15 od 25. novembra 2015. godine);
4. Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Zaječaru (118-3121/15 od 26. novembra 2015. godine);
5. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-3289/15 od 8. decembra 2015. godine);
6. Razmatranje Predloga odluke o izboru izbornih članova Visokog saveta sudstva iz reda sudija, koji je podneo Visoki savet sudstva (119-3654/15 od 25. decembra 2015. godine);
7. Utvrđivanje Predloga odluke o izboru izbornih članova Državnog veća tužilaca iz reda javnih tužilaca i zamenika javnih tužilaca sa stalnom funkcijom (119-13/16 od 4. januara 2016. godine);
8. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-62/16 od 15. januara 2016. godine);
9. Razno.

Pre prelaska na rad po tačkama utvrđenog Dnevnog reda članovi Odbora za pravosuđe, državnu upravu i lokalnu samoupravu su **većinom glasova** usvojili: Zapisnik sa 54. sednice, održane 14. decembra 2015. godine; Zapisnik sa 55. sednice, održane 17. decembra 2015. godine; Zapisnik sa 56. sednice, održane 18. decembra 2015. godine.

**Petar Petrović** je predložio da se članovi Odbora izjasne da li su saglasni da se o drugoj, trećoj, petoj i osmoj tački utvrđenog Dnevnog reda vodi objedinjena rasprava, s obzirom da su u pitanju predlozi odluka koje je podneo Visoki savet sudstva o izboru sudija koji se prvi put biraju na sudijsku funkciju.

Članovi Odbora su **jednoglasno** prihvatili ovaj predlog.

Predsednik Odbora je reč dao **Miri Ivić** koja je u uvodnom izlaganju obrazložila način rada Komisije Visokog saveta Sudstva koja je na osnovu raspisanih javnih konkursa za izbor sudija osnovnih i prekršajnih sudova vršila izbor kandidata koje će predložiti Narodnoj skupštini da budu izabrani za sudije koje se prvi put biraju na sudijsku funkciju.

Istakla je da su konkursi raspisani tokom juna 2015. godine za izbor dvadesettroje sudija u 10 sudova (osnovnih i prekršajnih), na koje se javilo preko 500 kandidata sa kojima je Komisija obavljala razgovore, što je predstavljalo veoma veliki i zahtevan posao.

Ukazala je na razloge kojima su se članovi Komisije rukovodili pri predlaganju kandidata, a koji su se pre svega odnosili na stručnost i postignute rezultate rada, kompetencije i dostojnost kandidata, njihovu elokventnost, kao i na njihovo prebivalište u odnosu na sud u kome treba da budu zaposleni, iz razloga ekonomičnosti, te da su nakon sprovedenog postupka izbora, članovi Komisije Visokog saveta sudstva predložili za:

I

**Sudije Osnovnog suda u Loznici**:

Danojlić Miladin, sudijski pomoćnik u Višem sudu u Šapcu,

Lazarević Olivera, sudijski pomoćnik u Osnovnom sudu u Loznici.

II

**Sudije Prekršajnog suda u Šapcu**:

Jeličić Mladen, sudijski pomoćnik u Osnovnom sudu u Šapcu,

Mijić Milenko, načelnik Službe za pravne, kadrovske i opšte poslove u Opštoj bolnici „Dr Laza K. Lazarević” u Šapcu.

III

**Sudije Prekršajnog suda u Zrenjaninu**:

Marković Marija, sudijski pomoćnik u Prekršajnom apelacionom sudu,

Stojanović Sofija, sudijski pomoćnik u Privrednom sudu u Zrenjaninu.

IV

**Sudije Osnovnog suda u Aleksincu:**

Milošević Ivana, sudijski pomoćnik u Osnovnom sudu u Aleksincu.

V

**Sudije Osnovnog suda u Negotinu**:

Antonović Dragana, sudijski pomoćnik u Višem sudu u Novom Sadu,

Prstić Darko, sudijski pomoćnik u Osnovnom sudu u Negotinu.

VI

**Sudije Osnovnog suda u Pirotu**:

Živković Dragana, sudijski pomoćnik u Osnovnom sudu u Pirotu,

Jovanović Jasmina, sudijski pomoćnik u Višem sudu u Pirotu,

Jovanović Sanja, sudijski pomoćnik u Višem sudu u Pirotu.

VII

**Sudije Osnovnog suda u Vranju**:

Ilić Vesna, sudijski pomoćnik u Osnovnom sudu u Surdulici,

Stanković Maja, sudijski pomoćnik u Višem sudu u Vranju,

Stanojković Nataša, sudijski pomoćnik u Osnovnom sudu u Vranju,

Cvetković Valentina, sudijski pomoćnik u Višem sudu u Vranju.

VIII

**Sudije Prekršajnog suda u Vranju**:

Mihajlović Saša, sudijski pomoćnik u Višem sudu u Vranju,

Nikolić Dragana, sudijski pomoćnik u Osnovnom sudu u Vranju.

IX

**Sudije Prekršajnog suda u Nišu**:

Damnjanović Bratislava, korisnik početne obuke Pravosudne akademije,

Krstić Jasmina, sudijski pomoćnik u Prekršajnom apelacionom sudu,

Mirić Biljana, sudijski pomoćnik u Apelacionom sudu u Nišu,

Uvalin Miloš, sudijski pomoćnik u Apelacionom sudu u Nišu.

X

**Sudiju Prekršajnog suda u Požarevcu** Danijela Dačić, načelnik Opštinske uprave opštine Malo Crniće.

Izlaganje je završila izrazivši uverenje da je Komisija Visokog saveta sudstva Narodnoj skupštini predložila veoma kvalitetne kandidate koji su u svakom pogledu kompetentni i dostojni za obavljanje sudijske funkcije.

Nakon uvodnog izlaganja članovi Odbora su prešli na rad po tačkama utvrđenog Dnevnog reda.

**PRVA TAČKA -** Utvrđivanje Predloga odluke o prestanku funkcije predsednika Osnovnog suda u Valjevu (118-2831/15 od 2. novembra 2015. godine).

 **Petar Petrović** je ispred Visokog saveta sudstva obrazložio postupak koji je prethodio odluci Visokog saveta sudstva da predloži Narodnoj skupštini da sa funkcije predsednika Osnovnog suda u Valjevu razreši Ljiljanu Karać.

 Istakao je da je na predlog ministra pravde Nikole Selakovića, Visoki savet sudstva pokrenuo postupak za utvrđivanje razloga za razrešenje predsednika suda, u skladu sa članom 76. st. 2. i 3. Zakona o sudijama, te da je utvrdio postojanje razloga za razrešenje predsednika Osnovnog suda u Valjevu zbog kršenja obaveza ustanovljenih propisima za obavljanje poslova sudske uprave, u smislu odredbe člana 52. st. 1. i 2. Zakona o uređenju sudova.

Predložio je da Odbor utvrdi Predlog odluke o prestanku funkcije predsednika Osnovnog suda u Valjevu Ljiljani Karać.

Članovi Odbora su **većinom glasova** utvrdili Predlog odluke o razrešenju funkcije predsednika Osnovnog suda u Valjevu Ljiljane Karać, zbog kršenja obaveza ustanovljenih propisima za obavljanje poslova sudske uprave.

Odbor je odlučio da Predlog odluke dostavi Narodnoj skupštini, sa predlogom da se razmatra po hitnom postupku, u skladu sa članom 167. Poslovnika Narodne skupštine.

Za predstavnika Odbora na sednici Narodne skupštine određen je Petar Petrović, predsednik Odbora.

**DRUGA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-2942/15 od 10. novembra 2015. godine).

 **Petar Petrović** je otvorio raspravu u vezi sa Predlogom odluke Visokog saveta sudstva o izboru sudija koje se prvi put biraju na sudijsku funkciju za Osnovni sud u Loznici, Prekršajni sud u Šapcu i Prekršajni sud u Zrenjaninu.

 Kako se niko od članova Odbora nije javio za reč, predsednik Odbora je stavio na glasanje ovaj predlog odluke.

 Članovi Odbora su **većinom glasova** odlučili da predlože Narodnoj skupštini da prihvati Predlog odluke Visokog saveta sudstva o izboru sudija koji se prvi put biraju na sudijsku funkciju za Osnovni sud u Loznici, Prekršajni sud u Šapcu i Prekršajni sud u Zrenjaninu.

**TREĆA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-3119/15 od 25. novembra 2015. godine).

**Petar Petrović** je otvorio raspravu u vezi sa Predlogom odluke Visokog saveta sudstva o izboru sudija koje se prvi put biraju na sudijsku funkciju za Osnovni sud u Aleksincu, Osnovnom sud u Negotinu i Osnovni sud u Pirotu.

 Kako se niko od članova Odbora nije javio za reč, predsednik Odbora je stavio na glasanje ovaj predlog odluke.

 Članovi Odbora su **većinom glasova** odlučili da predlože Narodnoj skupštini da prihvati Predlog odluke Visokog saveta sudstva o izboru sudija koji se prvi put biraju na sudijsku funkciju za Osnovni sud u Aleksincu, Osnovnom sud u Negotinu i Osnovni sud u Pirotu.

Za izvestioca Odbora na sednici Narodne skupštine određen je Petar Petrović, predsednik Odbora.

**ČETVRTA TAČKA** - Utvrđivanje Predloga odluke o prestanku funkcije javnog tužioca u Osnovnom javnom tužilaštvu u Zaječaru (118-3121/15 od 26. novembra 2015. godine).

 **Petar Petrović** je naglasio da je Državno veće tužilaca donelo Odluku kojom je utvrđeno da su se ispunili uslovi da Mirku Petkoviću, javnom tužiocu u Osnovnom javnom tužilaštvu u Zaječaru, na osnovu člana 89. stav 1. Zakona o javnom tužilaštvu prestane funkcija javnog tužioca po sili zakona, jer je navršio radni vek. Tom prilikom je ukazao na nesvrsishodnu odredbu navedenog zakona, po kojoj je potrebno da Narodna skupština svojom odlukom konstatuje postojanje činjenice kao što je navršenje radnog veka, ali je takođe, ukazao na obavezu i Odbora i Narodne skupštine da poštuje zakonske norme.

 Predsedavajući je otvorio raspravu u vezi sa ovom tačkom Dnevnog reda, pa kako se niko od članova Odbora nije javio za reč, stavio je na glasanje predlog da Odbor utvrdi Predlog odluke o prestanku funkcije javnog tužioca u Osnovnom javnom tužilaštvu u Zaječaru Mirku Petkoviću.

 Članovi Odbora su **jednoglasno** utvrdili Predlog odluke o prestanku funkcije javnog tužioca u Osnovnom javnom tužilaštvu u Zaječaru Mirku Petkoviću.

 Odbor je odlučio da Predlog odluke dostavi Narodnoj skupštini, sa predlogom da se razmatra po hitnom postupku, u skladu sa članom 167. Poslovnika Narodne skupštine.

Za predstavnika Odbora na sednici Narodne skupštine određen je Petar Petrović, predsednik Odbora.

**PETA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-3289/15 od 8. decembra 2015. godine).

**Petar Petrović** je otvorio raspravu u vezi sa Predlogom odluke Visokog saveta sudstva o izboru sudija koje se prvi put biraju na sudijsku funkciju za Osnovni sud u Vranju, Prekršajni sud u Vranju i Prekršajni sud u Nišu.

 Kako se niko od članova Odbora nije javio za reč, predsednik Odbora je stavio na glasanje ovaj predlog odluke.

 Članovi Odbora su **većinom glasova** odlučili da predlože Narodnoj skupštini da prihvati Predlog odluke Visokog saveta sudstva o izboru sudija koji se prvi put biraju na sudijsku funkciju za Osnovni sud u Vranju, Prekršajni sud u Vranju i Prekršajni sud u Nišu.

Za izvestioca Odbora na sednici Narodne skupštine određen je Petar Petrović, predsednik Odbora.

**ŠESTA TAČKA -** Razmatranje Predloga odluke o izboru izbornih članova Visokog saveta sudstva iz reda sudija, koji je podneo Visoki savet sudstva (119-3654/15 od 25. decembra 2015. godine).

 **Petar Petrović** je istakao da je Visoki savet sudstva izbor izbornih članova iz reda sudija obavio na osnovu raspisanog javnog konkursa iz razloga što sadašnjim izbornim članovima Visokog saveta sudstva iz reda sudija mandat na koji su izabrani ističe 5. aprila 2016. godine, te je potrebno da Narodna skupština u skladu sa članom 20. st. 1. i 2. Zakona o Visokom savetu sudstva donese Odluku o njihovom izboru.

 Naglasio je da je Visoki savet sudstva nakon sprovedenog postupka izbora kandidata na osnovu raspisanog konkursa odlučio da predloži Narodnoj skupštini da za izborne članove Visokog saveta sudstva iz reda sudija budu izabrani:

 1.Branislava Goravica, sudija Privrednog apelacionog suda;

 2.Ivan Jovičić, sudija Višeg suda u Beogradu;

 3.Slavica Milošević Gazivoda, sudija Prekršajnog suda u Beogradu;

 4.Matija Radojičić, sudija Trećeg osnovnog suda u Beogradu;

 5.Savo Đurđić, sudija Apelacionog suda u Novom Sadu.

 Predsedavajući je otvorio raspravu u vezi sa ovom tačkom dnevnog reda u kojoj su učestvovali: Neđo Jovanović i Petar Petrović.

 **Neđo Jovanović** je skrenuo pažnju da je došlo do nepodudaranja sa usmenom interpretacijom predsedavajućeg pri navođenju sudova za koje se prvi put biraju sudije sa materijalom u elektronskoj formi za drugu tačku Dnevnog reda, jer nije izgovoreno da se bira sudija za Prekršajni sud u Šapcu.

 Zamolio je Mirjanu Ivić da pojasni način predlaganja kandidata za izbor sudije u Prekršajnom sudu u Šapcu, kao i da li je za ovaj sud bilo prijavljeno više sudijskih pomoćnika.

 Izneo je stav da podržava izbor sudijskih pomoćnika za izbor sudija koji se prvi put biraja, mada nije osporio kompetencije predloženog Sudije iako on dolazi iz zdravstvenog centra.

 Takođe, ukazao je na necelishodnost Zakonom propisane procedure za izbor izbornih članova Visokog saveta sudstva, s obzirom da su svi predloženi kandidati dobili apsolutnu podršku, u potpuno demokratskoj proceduri njihovog predlaganja i izbora kandidata, za koje glasaju sve sudije sudova iz kojih ti kandidati potiču. S tim u vezi je istakao da bi bilo korektno da predlog odluke o njihovom izboru koji je predložio Visoki savet sudstva bude stavljen na dnevni red Narodne skupštine, bez prethodnog izjašnjavaa Odbora za pravosuđe, državnu upravu i lokalnu samoupravu, jer izjašnjavanje Odbora predstavlja jedan vid vršenja uticaja na izbor kandidata, te da bi s tim u vezi trebalo predložiiti izmenu Poslovnika Narodne skupštine u ovom segmentu, u narednom periodu.

 **Petar Petrović** je istakao da su se članovi Odbora već izjasnili u vezi sa drugom tačkom Dnevnog reda, te da nije svrsishodno da se ponovo otvara rasprava u vezi sa izborom sudije Prekršajnog suda u Šapcu i predložio članu Odbora Neđi Jovanoviću da svoje primedbe iznese u raspravi na sednici Narodne skupštine.

 Takođe, ukazao je na mogućnost svakog narodnog poslanika da učestvuje procesu donošenja zakona u Narodnoj skupštini.

 Nakon što je zaključio raspravu u vezi sa ovom tačkom dnevnog reda, predsednik je stavio na glasanje Predlog odluke o izboru članova Visokog saveta sudstva iz reda sudija, koji je podneo Visoki savet sudstva.

 Članovi Odbora su **jednoglasno** odlučili da predlože Narodnoj skupštini da prihvati Predlog odluke o izboru članova Visokog saveta sudstva iz reda sudija, koji je podneo Visoki savet sudstva.

Za izvestioca Odbora na sednici Narodne skupštine određen je Petar Petrović, predsednik Odbora.

**SEDMA TAČKA -** Utvrđivanje Predloga odluke o izboru izbornih članova Državnog veća tužilaca iz reda javnih tužilaca i zamenika javnih tužilaca sa stalnom funkcijom (119-13/16 od 4. januara 2016. godine).

 **Petar Petrović** je istakao da je Državo veće tužilaca dostavilo Narodnoj skupštini Odluku o predlogu kandidata za izborne članove Državnog veća tužilaca iz reda javnih tužilaca i zamenika javnih tužilaca sa stalnom funkcijom u skladu sa članom 35. Zakona o Državnom veću tužilaca i to:

1) iz Republičkog javnog tužilaštva:

**dr Goran Ilić**, zamenik republičkog javnog tužioca;

2) iz apelacionih javnih tužilaštava, Tužilaštva za organizovani kriminal i Tužilaštva za ratne zločine:

**Radovan Lazić**, zamenik javnog tužioca u Apelacionom javnom tužilaštvu u Novom Sadu;

3) iz viših javnih tužilaštava:

**Stanislav Dukić**, zamenik javnog tužioca u Višem javnom tužilaštvu u Beogradu;

4) iz osnovnih javnih tužilaštava:

**Svetlana Nenadić**, zamenik javnog tužioca u Prvom osnovnom javnom tužilaštvu u Beogradu,

**Sandra Kulezić**, zamenik javnog tužioca u Osnovnom javnom tužilaštvu u Šapcu, i

5) iz javnih tužilaštava sa teritorije autonomne pokrajine:

**Tatjana Lagumdžija**, zamenik javnog tužioca u Višem javnom tužilaštvu u Novom Sadu.

Kako se niko od članova Odbora nije javio za reč, predsednik Odbora je stavio na glasanje ovaj predlog odluke.

 Članovi Odbora su **većinom glasova** utvrdili Predlog odluke o izboru članova Državnog veća tužilaca iz reda javnih tužilaca i zamenika javnih tužilaca sa stalnom funkcijom.

Odbor je odlučio da predloži Narodnoj skupštini da ovaj predlog odluke, u skladu sa članom 167. Poslovnika Narodne skupštine, razmotri po hitnom postupku.

Za predstavnika Odbora na sednici Narodne skupštine određen je Petar Petrović, predsednik Odbora.

**OSMA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (119-62/16 od 15. januara 2016. godine).

**Petar Petrović** je otvorio raspravu u vezi sa Predlogom odluke Visokog saveta sudstva o izboru sudije koje se prvi put bira na sudijsku funkciju za Prekršajni sud u Požarevcu.

 Kako se niko od članova Odbora nije javio za reč, predsednik Odbora je stavio na glasanje ovaj predlog odluke.

Članovi Odbora su **većinom glasova** odlučili da predlože Narodnoj skupštini da prihvati Predlog odluke Visokog saveta sudstva o izboru sudije koje se prvi put bira na sudijsku funkciju za Prekršajni sud u Požarevcu.

**DEVETA TAČKA –** Razno.

Petar Petrović je obavestio članove Odbora da je šef Kabineta predsednika Narodne skupštine uputio je Odboru za pravosuđe, državnu upravu i lokalnu samoupravu pozivno pismo Međunarodnog instituta za pravosuđe i vladavinu prava (IIJ) za učešće dva poslanika Narodne skupštine Republike Srbije na Simpozijumu pod nazivom „Unapređenje uloge parlamentaraca u izgradnji delotvornog sistema za borbu protiv terorizma u okviru sistema vladavine prava“, koji će biti održan u Evropskom parlamentu u Briselu, Belgija 1-2. marta 2016. godine.

Predsedavajući je otvorio raspravu u vezi sa ovom tačkom Dnvnog reda u kojoj su učestvovali: Vučeta Tošković, Aleksandar Martinović i Petar Petrović.

**Vučeta Tošković** je predložio Aleksandra Martinovića za narodnog poslanika koji će predstavljati Narodnu skupštinu na navedenom simpozijumu.

**Petar Petrović** je predložio člana Odbora Neđu Jovanovića.

**Aleksandar Martinović** se zahvalio na predlogu koji je dao Vučeta Tošković, ali je rekao da zbog ranije preuzetih obaveza nije u mogućnosti da učestvuje na Simpozijumu.

Predložio je da pored gospodina Jovanovića Narodnu skupštinu predstavlja član Odbora Jovan Marković, izrazivši stav da je u duhu razvoja demokratskih odnosa u Narodnoj skupštini potrebno da jedan predstavnik bude iz reda pozicije, a drugi iz reda opozicije, s obzirom da narodni poslanici predstavljaju sve građane Srbije, kao i da je tema od opšteg nacionalnog interesa.

Predsedavajući je zaključio raspravu u vezi sa ovom tačkom Dnevnog reda i stavio na glasanje predlog da Neđo Jovanović i Jovan Marković učestvuju na Simpozijumu pod nazivom „Unapređenje uloge parlamentaraca u izgradnji delotvornog sistema za borbu protiv terorizma u okviru sistema vladavine prava“, koji će biti održan u Evropskom parlamentu u Briselu, Belgija 1-2. marta 2016. godine.

Članovi Odbora su **većinom glasova** odlučili da će na Simpozijumu učestvovati Neđo Jovanović i Jovan Marković.

 Sednica je završena u 13,40 časova.

SEKRETAR ODBORA PREDSEDNIK ODBORA

 Sanja Pecelj Petar Petrović